- Ēfēēsēēk
- ←
- 4
- →

4
Noomnyēēt ām bōōrtaab Kiriistō
1 Āmwoowook ꞉anii nyoo arataat kubo yiisyēētaab Mokoryoontēēt kule ōbuur ām soboonto nyēē chuulaat nyoo kikuurchook ꞉Yēyiin. Ēfēēs. 3:1 2 Ōyibē keey ng'wēny kutukul ānkōōntustōōsii. Ōmuytoochinē ng'al ānkōōchoomtōōsii. Kolos. 3:12-13 3 Osyeem wōlēē ōmuuktooy okas kule kōōriib noomnyēēt nyoo kōōnu ꞉Tāmirmiryēēt āk kaalyeet nyoo ituuyook. Ēfēēs. 2:14-16; Kolos. 3:14-15 4 Akeenke ꞉bōōrnyoo anku akeenke ꞉nkinee Tāmirmiryēēt kuu yoo /kikēēkuurchēēch kiikēnēē keey kiito akeenke. Ēfēēs. 1:23; 2:18 5 Akeenke ꞉Mokoryoontēēt, akeenke ꞉manta anku akeenke ꞉batisaneet. Yoowa. 10:16; 1Kōōr. 8:6 6 Akeenke ꞉Yēyiin nyoo kwaaniitaab biikaab Kiriistō tukul. Bāytooy tukul, yēyiisyēē tukul ānkumiitē āriitaab tukul. Yēyuut. 17:28; 1Kōōr. 12:6
7 Kirōōbchi ꞉Kāārārookiintēēt chii ake tukul ām acheek yiisyēēt kurubta keey āk wōlēē wuu ꞉chii. 1Kōōr. 12:11 8 Kiyooto ꞉nyēē mwooyē ꞉siruutēkaab Yēyiin kule:
“Kiwēēto kibratiisyek barak,
ānkurōōbchi biiko tuwēnuutēk.”† Tyēēn. 68:18
9 Ibooru nee ꞉ng'aleechu: “Kiwo barak?” Ibooru kule kirēk kurook wōlēēb ng'wēny. Yoowa. 3:13 10 Nyooto kirēku, ku inee mbo subak ꞉nyoo kiwēētii barak kut wokoong'irta sukootyiichakay ꞉kiy ake tukul ām kōōrēēt. 11 Inee ꞉nyooto kiyey biiko alak kuyēk *lēbkēēyik, kuyēk ꞉alake *wōōrkooyik, kuyēk ꞉alake āmtooyik, kuyēk ꞉alake ākiikaab biikaab Kiriistō nto alak kuyēk kāānēētik. 1Kōōr. 12:28 12 Kiyey kuu nyooto sukuchōb ꞉bichoo biikaab Kiriistō kuyey yiisyēēt kōōtitiir bōōrtaab Kiriistō 1Kōōr. 14:26 13 ākoy kēēnoomnyē ꞉tukul ām kiyēē kēēchāmtooy ānkiinkēt Lakwataab Yēyiin kuchurta. Yooto kēēkich ankeechurte kutukul ām Kiriistō. Kolos. 1:28
14 Yooto, mēēbērē tākēēng'ārng'ārēch ām ng'ālyoontēēt /āmākēēwēēchwēēchēēch kēēyēēlchi komosta nyi nto nyiin kubo wusōōnēētaab kāānēētiisyēēt ake tukul nyēbo biich chēē ng'oomōōt chēē ibērbēērē biich ānkukēntooy biich. 1Kōōr. 14:20 15 Nteenee, okany kēēkich ām tukuuk tukul keekerkeyiitu Kāārārookiintēēt nyoo kāāyyoong'iintēēnyoo, kēēmwooyē ng'al chēbo manta ām chamateet. Ēfēēs. 1:22 16 Inee ꞉nyēē inoomtōōs komoswookikaab bōōrto kuyēk kiito akeenke kutoorētē keey ꞉tukul. Yoo kayey ꞉komosta ake tukul ām komoswookichoo yiisyēēnyii, kunērē ꞉bōōrtaab Kāārārookiintēēt tukul ām chamateet. Ēfēēs. 2:21-22; 4:13; Kolos. 2:19
Onam ātēbuutēk chēē leelach
17 Ōrōōtootē ng'ālyoontooni: Āmwoowook ām kāāmuukēywēēkaab Mokoryoontēēt kule ‑mōōminy kuu wōloo ming'tooy ꞉biiko choo ‑mēēnkētē Yēyiin choo tinyē kāāsōōtēywēēk chēē māyēētyēēchinē kiy. 18 Miitē ꞉bichoo mēēnān ām wōlēē isōōtitooy /ankikiitabaanee wōlēē mii ꞉soboonto nyoo kōōnu ꞉Yēyiin. ‑Mēēnkētē ꞉icheek kiy kuuyu kiyoomcho ꞉mētēwoy. Room. 1:21; 1Bēt. 1:14 19 Kimēētākusobchootiin ꞉mētēwookwaa. Kiikwoosyi keey sikornateet ānkōōwutootēē keey kuyēyē ng'al alak tukul chēē mā tiliilēch.
20 Māwuu nyoo ꞉mākuutyēētaab Kiriistō nyoo /kikiineetaak. 21 Miitē ꞉manta wōlēē mii ꞉Yēēsu ānkōōnkētē ꞉akweek inee. /Kiikiineetaak 22 otayee keey ātēbuutēchoo kibo taay choo kitōōrchook ꞉muchas choo kimii wokwooroontook. Room. 8:13; Kolos. 3:9 23 /Kiikiineetaak mbo subak oweeksee kāāsōōtēywēēchoo kibo taay ankoorub kēēltaab Tāmirmiryēēt Room. 12:2 24 ankoonam ātēbuutēk chēē leelach. /Kikeeyeyaak okerkeyiitu Yēyiin ōkārāmiitu kuchurta ānkōōtililiitu kurubta keey āk manta. 2Kōōr. 5:17; Kolos. 3:10
25 Kunyi, ōmētē ng'wiiynaneet ānkōōmwoochinē chii ake tukul ng'al chēbo manta. Kēēbooyē ꞉tukul bōōrto akeenke. Seka. 8:16; Ēfēēs. 1:23 26 ‑Mookany kutōōrchook ꞉siirmōōyto ng'ōōkisto, āmānyēēr ꞉chii kwiimēn.† Tyēēn. 4:4 27 ‑Mōōkoochi Kibrōkōsyoontēēt bārooyinto mbo kisich. 28 ‑Mātākuchōōrso ꞉chii nyoo kō chōōriin, nteenee māchāktōōs kucheeng' yiisyēēt sukung'eet kunyōōr kiy nyēē kābchēchiin āk choo nyālilootiin. 1Tēēs. 4:11
29 ‑Mōōng'āloolē ng'al chēbo āwēēsyo. Ōng'āloolē ng'al chēē ititiirē biiko alak yoo kābotyi ꞉kiy, sukung'eet kōōbēruurākiis ꞉choo yēbchinē yiit. Ēfēēs. 5:4; Kolos. 4:6; Yāāk. 3:10 30 ‑Mooyey kunyēēr ꞉Tāmirmiryēēt nyoo kikōōnook ꞉Yēyiin /sikiinkētēēnook kule ōyēku cheechii, ng'ālyoo nyēē ibooru kule mii ꞉bēsyēēt nyēē makooraraachaak ꞉inee kutukul. Isa. 63:10; 2Kōōr. 1:22; Ēfēēs. 1:13 31 ‑Mookany kung'woonchook ꞉ng'ala. Otayee keey siirmōōyoontiit. ‑Mōōnyēēru, āmōōyēyē wōōrōōr, āmōōng'ōōmē keey. Ōmētē ng'al alak tukul chēē miyootēch. 32 Ōtānkāsē kityō, ōriirēē alak ānkōōnyōōchinē keey kaat kuu yoo kiikunyōōwook ꞉Yēyiin kaat kubununēē Kāārārookiintēēt. Mat. 6:14-15; 18:22-35; Kolos. 3:13

- Ēfēēsēēk
- ←
- 4
- →

4:1 Ēfēēs. 3:1

4:2 Kolos. 3:12-13

4:3 Ēfēēs. 2:14-16; Kolos. 3:14-15

4:4 Ēfēēs. 1:23; 2:18

4:5 Yoowa. 10:16; 1Kōōr. 8:6

4:6 Yēyuut. 17:28; 1Kōōr. 12:6

4:7 1Kōōr. 12:11

†4:8 Tyēēn. 68:18

4:9 Yoowa. 3:13

4:11 1Kōōr. 12:28

4:12 1Kōōr. 14:26

4:13 Kolos. 1:28

4:14 1Kōōr. 14:20

4:15 Ēfēēs. 1:22

4:16 Ēfēēs. 2:21-22; 4:13; Kolos. 2:19

4:18 Room. 1:21; 1Bēt. 1:14

4:22 Room. 8:13; Kolos. 3:9

4:23 Room. 12:2

4:24 2Kōōr. 5:17; Kolos. 3:10

4:25 Seka. 8:16; Ēfēēs. 1:23

†4:26 Tyēēn. 4:4

4:28 1Tēēs. 4:11

4:29 Ēfēēs. 5:4; Kolos. 4:6; Yāāk. 3:10

4:30 Isa. 63:10; 2Kōōr. 1:22; Ēfēēs. 1:13

4:32 Mat. 6:14-15; 18:22-35; Kolos. 3:13

© 2011 WBT