- Yēyuutēk
- ←
- 2
- →

2
Kichōōnchi ꞉Tāmirmiryēēt biikaab Kiriistō
1 Yu kayit bēsyēēt nyēbo *Bēēntēkōōst kōōruruukyi keey ꞉rubiichoo tukul yēēt akeenke. Chuy. 23:16 2 Nyēē mā tyaa, kuchōōnēē ꞉bōlātēēt barak nyēē kāmooryēn wuu kibuybuy. Kiker ꞉bōlātoonoo kōōto tukul. 3 Kiisuuchi rubiichoo tukuuk chēē wuu āloolātēētaab maat ānkutēbootēē mētēwoy. 4 /Kikiinyiityi chii ake tukul ām yooto Tāmirmiryēēt ānkutoow ꞉ake tukul kung'alaal ām kuutiit nyēē ‑mēēnkētē. Kibo ꞉kāāmuukēywēēchoo Tāmirmiryēētaab Yēyiin. Luuka 3:16 Yēyuut. 4:31; 8:17; 10:44-46; 11:15; 15:8; 19:2-6; 1Kōōr. 12:10; 14:1-39
5 Kimii ꞉Yuutayeek Yēērusālēēm chēē kiikōōnēmchi keey Yēyiin. Kikwoonootēē yēēmōōsyēk chēē tēērchiin ām kōōrēēt. 6 Yu kakas bōlātoonoo, kōōruruuch keey. Nto yu kakas ꞉chii ake tukul ām icheek /kēēng'āloolēē kuutiinyii kunam kuut. 7 Yooto kulē ꞉bichoo, “Māku nkoolat ōō! So, mā Kalilaayeek ꞉bichu tukul? 8 Ntēē kāsē ꞉ake tukul ām acheek kung'āloolē ꞉bichu kuutiinyii! 9 Kēēbooyē ꞉alake Baarti, Meetya āk Eelam. Nto alak kubo Meesobotaamnya, kōōrēētaab Yuutayeek, Kabatookya, Bōōntō ākoo Eesya. 10 Bo ꞉alake Fruukya, Bamfulyaa, Miisir, rōōrōōkiisyēkaab Liibya chēē lēēkitēē Kurēēn nto alak kubo Rooma 11 chēē Yuutayeek āk chēē /kiikeeweech kurub ātēbuutēkaab Yuutayeek. Kwoonēē ꞉alake Kērēētē ākoo Areebya. Ng'āloolē ꞉bichu kuutuweekyoo kōōbooru tukuuk chēbo kwōng'uut chēē rubtooy keey āk Yēyiin!” 12 Kutākōōlātē ꞉bichoo, kuteebee keey kule, “Ng'al nee ꞉chu ēē?” 13 Nteenee kiichaasee keey ꞉alake kumwooyē kule, “Bōōkityootiin ꞉chu!” 1Kōōr. 14:23
Kiyēē kimwoochi ꞉Bētērō biiko
14 Nto mii yoo, kōōyyo ꞉Bētērō taay ānkung'āloolchi biiko choo kikiiruruukyi keey yooto. Kimii yooto ꞉nkicheek *lēbkēēyik chuut tamanu āk akeenke. Kikuurchi ꞉Bētērō barak kule, “Āmwoowook ii, kāābkōōnyoo āk akweek tukul choo ōminyē Yēērusālēēm, ōyēbchi yiit kāroomin kiyēē āmiitē wāāmwoowook. 15 Kookas, tāku ꞉āsiiswēk sōmōk chēbo kōrrōōn. Mābōōkityootiin ꞉bichu kuu wōloo ōsōōtitooy ꞉akweek. 16 Ityiichē ꞉yuutēyu kiyēē kikiikumwooy *꞉wōōrkooyoontēētaab Yēyiin Chōōwēēl kule:
Mwooyē ꞉Yēyiin kule,
17 ‘Ām bēsyōōsyēkaab lētuut
+māāng'oobchi Tāmirmiryēēnyuu biiko tukul.
Mākung'ōōrso yooto ꞉tibikwook āk wērikwook.
Mākukāsē ꞉āybēērikwook kitōōntōyēēn ām ng'oong'uutēk
ānkumākunyōōru ꞉booyikwook kiirwootik.
18 +Māāng'oobchi mbo Tāmirmiryēēnyuu ām bēsyōōsyēchooto
motwoorikyuu ānku murēn nto koor.
Mākung'ālooltoowoo ām kāāmuukēywēēkyuu.
19 +Maayey kutook tukuuk chēē ‑/mākyoomu
ām wōliin bo barak āk wōlēēb ng'wēny.
+/Makiitaata koroti,
kuchō ꞉maata ānkutuskēn ꞉kōōrēēt.
20 Mākumis ꞉asiista ankusalakay ꞉araaweet
nto yitu ꞉bēsyēēt nyoo wōō bo Yēyiin ānkubo kwōng'uut. Luuka 21:10-11, 25-26
21 +/Makiiraraach chii ake tukul nyoo riirchinē Yēyiin.’† Chōōwēēl 2:28-32 Yēyuut. 2:36; 9:14, 21; 22:16; Room. 10:13; Filib. 2:11
22 Mooyēētaab *Isrāyēēl, ōyēbchi yiit ng'aleechu: Yēēsu nyēbo Nāāsārēēt ku chii nyēē kiiboorunēē ꞉Yēyiin ng'al chēbo kwōng'uut kuu wōloo ōnkētitooy ꞉akweek. Luuka 24:19; Yoowa. 2:11 23 /Kikiiyokoowook chiichi sooyeyee kiyēē ōmāchē ām kēēlto nyēē kikiikusat ꞉Yēyiin ām ng'oomnānēēnyii. Kyoong'eet ꞉akweek āk biikaab Rooma, obakach ōkwērtoochi murtooywoontēēt. Yēyuut. 4:28 24 Nteenee kiing'eetee ꞉Yēyiin meet kootyaakta ām nyalil ake tukul, kuuyu mēēbērē kiimuuchē ꞉meet kukiilchi inee. Luuka 24:5-6; Yēyuut. 4:2 25 Kimwooy ꞉Tāwuti ng'al chēē wuu nyēē kiing'wēlyēēlē Mokoryoontēēt kule,
‘Intōōwoo ꞉Yēyiin kibtaman.
Miitē ꞉Yēyiin āwunyuu nyēbo taay,
kunyoo, māmii ꞉kiy nyēē makutwaaya.
26 Ng'erechaat ꞉mooyēēnyuu
ankaabaybay.
Mākōōbuur ꞉bōōrnyuu kuboonto kāākēnēēt,
27 kuuyu mēēbērē +mēēbākookyi bōōrnyuu *kāābkwoombiich,
nto ibakaakte kunun ꞉chiing'uung' nyoo churtaat.
28 'Kwēēboorwoo kēēlwookik chēbo soboonto,
anku +meeng'ereechaa kuyitita ām taayeeng'uung'.’† Tyēēnwookik 16:8-11
29 Mbo ng'eetaabiya, okany āchuurtoowook: Kime *꞉Tāwuti /ankeemuy. Tākiinkētē mbo raat wōloo /kikēēmuchinē. 1Bāy. 2:10; Yēyuut. 13:36 30 Ki *wōōrkooyoontēētaab Yēyiin ꞉Tāwuti ānkiinkētē ꞉inee kiyēē kikiikukuurtoochi ꞉Yēyiin. Kiiwoolchi keey ꞉Yēyiin kule makutool chii nyēbo mooyēēnyii kuyēk bāytooyiintēēt. 2Sām. 7:12-13, 16 31 Kukāsē kiyēē kimii taay, king'āloolēē ng'eeteetaab meet nyēbo *Kāārārookiintēēt. Kimwooy kule mēēbērē +/mākēēbākookyi kāābkwoombiich, nto mbo kunun ꞉bōōrnyii. Tyēēn. 16:10; Luuka 22:67
32 Kookoong'eetee ꞉Yēyiin Yēēsu meet ankookeekas ꞉acheek kule man. Yēyuut. 1:8 33 /Kōōkiikoochi kōōbuurunēē āwutaab taay nyēbo Yēyiin. Kōōkunyōōr Tāmirmiryēēt kuu yoo kikiikukuurto ꞉Yēyiin, ānku kāākurōōbwēēch Tāmirmiryoonoo. Kunyi, kookas ꞉akweek kuyēyāktōōs ꞉tukuuchoo bēsyooniitēnyi. Māārkō 12:36; 14:62; 16:19; Yēyuut. 2:17-18; 5:31-32; 7:55-56; 10:45; Room. 5:5; 8:34; Ēfēēs. 1:20; Kolos. 3:1; Tiitō 3:6
34 Mānāāwo *꞉Tāwuti barak, nteenee kimwooy kule,
‘Kimwoochi ꞉Yēyiin Mokoryoontēēnyuu kule:
Ibuurunēē āwunyuu nyēbo taay
35 ākoy yoo kaayeyiing' itēbēē buunikuuk.’† Tyēēn. 110:1
36 Kunyoo, kukas ꞉biikaab *Isrāyēēl tukul ng'ālyoontooni: Kiyey ꞉Yēyiin Yēēsu nyiitēnyi kyōōkwērtoochi ꞉akweek murtooywoontēēt kuyēk Mokoryoontēēnyoo ānkuyēk mbo subak Kāārārookiintēēnyoo.”
37 Yu kakas ꞉bichoo ng'aleechaa kimwooyē ꞉Bētērō, kung'woonchi miisin ām kiyēē kikiikuyeyakay. Kimwoochi ꞉bichoo Bētērō āk *lēbkēēyik chuut alak kule, “Mbo ng'eetaabiya, ara keeyey nee?” Luuka 3:10, 12, 14; Yēyuut. 16:30
38 Kukētyi ꞉Bētērō bichoo kule, “Oweekse ām miyootyēēt /ankeebatisan chii ake tukul ām akweek ām kaayneetaab Yēēsu *Kiriistō sukung'eet /kēēnyōōwook kaat. Nto mii yoo, +/mākēērōōbwook Tāmirmiryēētaab Yēyiin. Mat. 28:19; Luuka 3:3; Yēyuut. 3:19 39 Kiyooto ꞉nyēē kōōkukuurtoowook ꞉Yēyiin āk lōkōkwook ākoo mbo nkicheek alak choo lōōyēch chēē mākukuur ꞉Yēyiin.” Isa. 44:3; Yēyuut. 10:45; Ēfēēs. 2:17
40 Ām ng'aleechuutēchu āk alak chēē chaang', kiikāloonchi ꞉Bētērō biiko kumwoochinē kule, “Osatee keey wōlēē mii ꞉biich chēē moosootiin. Yoo kooyey kuu nyooto, kōōsāru soboonwēkwook.” Kiruu. 32:5; Yēyuut. 2:21 41 /Kikeebatisan biiko choo kicham ng'aleekaab Bētērō. Kitāsyi keey bēsyoonooto ꞉biiko alake chēē kiyitē kisyēērōōk sōmōk. Yēyuut. 2:47; 4:4; 5:14; 6:7; 11:21, 24; 12:24; 14:1; 16:5; 21:20
Wōlēē kiibuurtooy ꞉biikaab Kiriistō chēbo taay
42 Kiinēmu keey ꞉bichoo /kikēēbātisānē kuriib kāānēētiisyēētaab *lēbkēēyik. Kiibuurchiintōōs ānkuyēētyēēchinē keey. Kyoomchiintōōs āmiik ānkusooyē ꞉tukul Yēyiin. 43 Kiyey ꞉lēbkēēyik ng'aleek chēē chaang' chēē /kiilātē, ng'ālyoo nyēē kiiywey icheek ꞉biiko tukul. 44 Kiibuurē ꞉biikaab Kiriistō tukul yēēt akeenke ānkuyēētyēēchinē keey ām keel ake tukul. 45 Kyooltooy tukuukwaa ānkuyēētyēēchinēē chii ake tukul nyoo kābotyi ꞉kiy. Luuka 12:33 46 Kibēētii ꞉bichoo kwaak bokutuuytōōs yēbo biiwuutaab *Kōōtaab Yēyiin. Kyoomchiintōōs ām bāybooyyēēt āmiik ām kooriikwaa. Luuka 24:53 47 Kiikoostooy Yēyiin ānkung'ērēkyinē icheek ꞉biikaab kiriinkoonoo. Kitāsu ꞉Mokoryoontēēt biiko alak chēē kimii /kiirāroochē ām bēsyō ake tukul.

- Yēyuutēk
- ←
- 2
- →

2:1 Chuy. 23:16

2:4 Luuka 3:16

2:4 Yēyuut. 4:31; 8:17; 10:44-46; 11:15; 15:8; 19:2-6; 1Kōōr. 12:10; 14:1-39

2:13 1Kōōr. 14:23

2:20 Luuka 21:10-11, 25-26

†2:21 Chōōwēēl 2:28-32

2:21 Yēyuut. 2:36; 9:14, 21; 22:16; Room. 10:13; Filib. 2:11

2:22 Luuka 24:19; Yoowa. 2:11

2:23 Yēyuut. 4:28

2:24 Luuka 24:5-6; Yēyuut. 4:2

†2:28 Tyēēnwookik 16:8-11

2:29 1Bāy. 2:10; Yēyuut. 13:36

2:30 2Sām. 7:12-13, 16

2:31 Tyēēn. 16:10; Luuka 22:67

2:32 Yēyuut. 1:8

2:33 Māārkō 12:36; 14:62; 16:19; Yēyuut. 2:17-18; 5:31-32; 7:55-56; 10:45; Room. 5:5; 8:34; Ēfēēs. 1:20; Kolos. 3:1; Tiitō 3:6

†2:35 Tyēēn. 110:1

2:37 Luuka 3:10, 12, 14; Yēyuut. 16:30

2:38 Mat. 28:19; Luuka 3:3; Yēyuut. 3:19

2:39 Isa. 44:3; Yēyuut. 10:45; Ēfēēs. 2:17

2:40 Kiruu. 32:5; Yēyuut. 2:21

2:41 Yēyuut. 2:47; 4:4; 5:14; 6:7; 11:21, 24; 12:24; 14:1; 16:5; 21:20

2:45 Luuka 12:33

2:46 Luuka 24:53

© 2011 WBT